Dié laerskool kweek reeds van jongs af kritiese denkers(Foto: Jhua-Nine Wyrley-Birch/Maroela Media) “Die wêreld is vol uitdagings en ons moet kinders bemagtig om dit self te leer takel. Daarom word kinders by ons laerskool geleer hóé om te dink en nie wát om te dink nie.” Só meen Jannie de Goede, hoof van Laerskool Eduplex wat in Queenswood, Pretoria, geleë is. By dié unieke skool is die dae van skoolgee volgens die sogenaamde tradisionele talk-and-chalk-metode lankal verby. Hier word daar eerder jong kritiese denkers deur veelsydigheid, selfontdekking en verbeeldingryke onderrig gekweek. Laerskool Eduplex vorm deel van die groter groep Eduplex-skole – wat kinders van voorskool tot hoërskool huisves en danksy hul unieke klaskameromgewing die fokus op ŉ onafhanklike werksetiek probeer plaas. “Die onderwyser moet die fasiliteerder wees in die klas en die kinders moet self die probleme probeer oplos,” meen De Goede. Maroela Media het vroeër berig dat dié skool se unieke onderrigmodel ook leerders met gehoorverlies in klaskamers met horende leerders plaas, waar hulle danksy die optimale gebruik van versterkingstoestelle en individuele ondersteuning normale spraak aanleer sonder die gebruik van gebaretaal. Kleiner klasse, wat in Engels én Afrikaans aangebied word, sorg ook dat kinders baie individuele aandag in hul moedertaal geniet, terwyl hul veeltaligheid op die speel- én sportterrein bevorder word. “Ons fokus is om ŉ taalryke omgewing te skep en ek glo dit sal kinders help om eendag hul voete in die wêreld te vind, maar ook hulself én hul taal te laat geld.” Boonop sorg dié skool se holistiese kurrikulum ook vir ŉ wye verskeidenheid van sport én kultuuraktiwiteite om kinders se talente en vaardighede te slyp, waaronder rugby, netbal, sokker, hokkie, revue, koor, drama, fotografie en vele meer. Die feit dat een Eduplex-skool die ander se hoofvoedingsbron is, bevorder volgens De Goede ook samewerking en koördinering rakende kurrikulums en sorg vir ŉ soomlose oorgang van een skoolfase na die ander. “Ons opset by Eduplex beteken dat elke skool deurlopend terugvoer aan die ander kan gee oor leerders se vordering of tekortkominge. Sodoende kan dit vooraf aangepak en kinders beter vir hul volgende skoolfase voorberei word.” Dié skool volg ook die tema-gebaseerde benadering teenoor akademie wat onnies uitdaag om lesse op te stel volgens jaarlikse temas wat elke graadgroep self kies. “Dit is ŉ lekker uitdaging vir ons as onderwysers om werklik uit die boks te dink en help boonop dat kinders werklik deel word van hul akademie omdat hulle insae het in die manier waarop dit aangebied word,” sê Elana Myburgh, ŉ onderwyser en departementshoof van graad vier tot sewe by Eduplex. Karli Viljoen, wat vier kinders in Eduplex Laerskool het, vertel dat veral haar oudste dogter, Cayla-lynn (13), uit daar dop geklim het danksy die positiewe invloed wat dié skool op haar gehad het. “Sy het self getuig dat sy by Eduplex geleer het hoe om haarself te wees en nie toe te laat dat kompetisie of prestasie haar intimideer of dryf nie.” Viljoen se jongstes, tweeling-boeties Samuel en Deborah (8), praat volgens hul ma die gesin se ore van hul koppe af by die eetkamertafel danksy die skool se tema-gebaseerde onderrigmodel. “Hulle neem saans die gesprekke oor, so ons leer almal saam met hulle van elke nuwe woord, som of dier wat deel van hul lesse was,” skerts sy. Hoewel daar ouer skole met meer gevestigde kulture of tradisies is, is daar altyd groot opwinding wat saam met ŉ jonger skool gepaardgaan, benadruk die ma van vier. “Ons kinders is bevoorreg dat hulle nie net hoef in te val by ŉ skool se bestaande kultuur nie, maar eerder saam aan ŉ nuwe een kan kerf.” Vir meer inligting besoek www.eduplex.co.za